Μαίρη Σουράτ

Η Μαίρη Σουράτ (Mary Elizabeth Eugenia Jenkins Surratt, Μάιος 1820 ή 1823 – 7 Ιουλίου 1865 στην Ουάσιγκτον, Π.Κ) ήταν Αμερικανίδα κατηγορούμενη για συμμετοχή στη συνωμοσία της δολοφονίας του Αμερικανού Προέδρου Αβραάμ Λίνκολν και έγινε η πρώτη γυναίκα στην ιστορία που εκτελέστηκε από την Αμερικανική Ομοσπονδιακή αρχή. Δεν είναι ακόμη σαφές μέχρι σήμερα αν ήταν ένοχη, συνεργός ή όχι.

 Βιογραφία 
Η Μαίρη φοίτησε σε ένα ρωμαιοκαθολικό οικοτροφείο κοριτσιών στη Βιρτζίνια, πριν παντρευτεί τον 27χρονο Τζον Χάρισον Σουράτ, επίσης ρωμαιοκαθολικό, το 1839 σε ηλικία 16 ετών. Το ζευγάρι είχε τρία παιδιά, τον Ισάακ (γεν. 1841), την Ελίζαμπεθ Σουζάννα (γεν. 1843) και τον Τζον Τζ. (γεν.1844). Η οικογένεια ζούσε μεταξύ άλλων από τη γεωργία, τη φιλοξενία ατόμων στο πανδοχείο της και ένα ταχυδρομείο.

Αν και το Μέριλαντ ήταν μέλος της Ένωσης στο ξέσπασμα του Αμερικανικού Εμφυλίου Πολέμου, η οικογένεια των Σουράτ έτρεφε συμπάθεια για την Συνομοσπονδία. Αρκετοί ομοϊδεάτες, συμπεριλαμβανομένου του ηθοποιού και αργότερα δολοφόνου του Λίνκολν, Τζον Γουίλκς Μπουθ, διέμεναν στα καταλύματα της οικογένειας. Τον Αύγουστο του 1862, ο σύζυγος της Μαίρης, ο Τζον, πέθανε. Τότε η ίδια μετακόμισε σε ένα σπίτι στην Ουάσιγκτον που κληρονόμησε από τους συγγενείς του, το οποίο χρησιμοποίησε επίσης ως οικοτροφείο και αργότερα ως τόπο συνάντησης για τον γιο της και άλλους συνωμότες για την οργάνωση του σχεδίου απαγωγής του Λίνκολν. Σύμφωνα με τον γιο της, η επίθεση είχε στόχο μόνο την απαγωγή του προέδρου Λίνκολν και όχι τη δολοφονία του. Επίσης, ο ίδιος επέμενε πως η μητέρα του ήταν αθώα και ότι δεν είχε καμία ανάμειξη στη συνωμοσία.

Ο πρόεδρος Λίνκολν δολοφονήθηκε στις 14 Απριλίου 1865 και η Μαίρη Σουράτ συνελήφθη από την αστυνομία στις 18 Απριλίου 1865 στο σπίτι της όταν ο Λιούις Πάουελ, ο συνωμότης που αποπειράθηκε να σκοτώσει τον Αμερικανό Υπουργό Εξωτερικών Ουίλλιαμ Σούαρντ, εμφανίστηκε στο σπίτι της μέσα στη νύχτα. Παρά τις αναφορές για το αντίθετο, θα αρνηθεί ότι είχε συναντήσει ποτέ τον Πάουελ στο παρελθόν.

Σε ηλικία 41 ετών, η Μαίρη Σουράτ ήταν η μεγαλύτερη από τους κατηγορούμενους και η μοναδική γυναίκα. Ο κύριος δράστης της δολοφονίας, ο Μπουθ, σκοτώθηκε από πιστολιά στις 26 Απριλίου 1865 κατά την απόπειρα σύλληψής του, ενώ είχε κρυφτεί μέσα σε έναν αχυρώνα και αρνήθηκε να παραδοθεί. Απέμεναν έτσι μόνο οι φερόμενοι ως συνεργοί. Η ενοχή της Σουράτ είναι αβέβαιη και ο τύπος αναφέρει συχνότερα την ενοχή του γιου της που δραπέτευσε στον Καναδά. Κυρίως με βάση τη μαρτυρία του John M. Lloyd, ενός πελάτη στο οικοτροφείο της, καταδικάστηκε για προδοσία, συνωμοσία και συνωμοσία για τη δολοφονία στις 30 Ιουνίου 1865 από το στρατοδικείο και καταδικάστηκε σε θάνατο με απαγχονισμό. Ωστόσο, πολλά σημεία παραμένουν ασαφή, ιδίως το γεγονός ότι αρκετά απαλλακτικά στοιχεία απορρίφθηκαν από τη δίκη. Σύμφωνα με τον Λόιντ μετά τη δολοφονία του Λίνκολν από τον Τζον Γουίλκς Μπουθ, ο ίδιος μαζί με τον συνεργό του Ντέιβιντ Χέρολντ σταμάτησαν στην ταβέρνα των Σουράτ όπου πήραν όπλα. Ο Λόιντ δήλωσε ότι τα όπλα τα είχε κρατήσει η Μαίρη ειδικά για αυτούς.

Η κόρη της Μαίρη, ο δικηγόρος της Frederick Aiken και ο ιερέας της, υπέβαλαν ανεπιτυχώς αίτηση στον πρόεδρο Άντριου Τζόνσον για προεδρική χάρη, αλλά δεν υπήρξε καμία απάντηση από την πλευρά του. Μια επιτροπή στρατιωτικών δικαστών είχε προτείνει να μετατραπεί η ποινή της σε ισόβια κάθειρξη σε σωφρονιστικό ίδρυμα, αλλά κάτι τέτοιο δεν συνέβη.

 Εκτέλεση 
μικρογραφία|257x257εσ|Ο απαγχονισμός των τεσσάρων συνωμοτών στη δολοφονία του Προέδρου Λίνκολν (Μαίρη Ε. Σουράτ, Λιούις Τ. Πάουελ, Ντέιβιντ Ε. Χέρολντ και Τζορτζ Α. Άτζεροντ).

Στις 6 Ιουλίου 1865, η Σουράτ ενημερώθηκε ότι θα την κρεμούσαν την επόμενη μέρα. Πέρασε τις τελευταίες της στιγμές με έναν καθολικό ιερέα, φίλους και την κόρη της Άννα. Την επόμενη μέρα, στις 1:15 μ.μ., κρεμάστηκε με το κεφάλι της κουκουλωμένο και τα πόδια δεμένα, μαζί με τους 3 συγκατηγορούμενους της Λιούις Πάουελ, Ντέιβιντ Χέρολντ και Τζορτζ Άντζεροντ. Τα σώματά τους κρεμάστηκαν για 30 λεπτά. Πριν τον απαγχονισμό, ο Πάουελ επέμενε πως η Μαίρη ήταν αθώα. Τώρα είναι θαμμένη στο νεκροταφείο Mount Olivet στην Ουάσιγκτον, DC, περιτριγυρισμένη εκατέρωθεν από τα παιδιά της, Άννα και Ισαάκ. Δεν απέχει πολύ από τον John M. Lloyd, τον κύριο κατήγορό της, ο οποίος είχε συλληφθεί από την αστυνομία ταυτόχρονα με τη Μαίρη και στη συνέχεια αφέθηκε ελεύθερος αφού συμφώνησε να είναι ο μάρτυρας για τη δίωξη εναντίον της. Ο γιος της, Τζον Σουράτ, που θα συλληφθεί, θα δικαστεί και θα αθωωθεί το 1869, θα αρνηθεί οποιαδήποτε ανάμειξη στη δολοφονία, τόσο για τον ίδιο όσο και για τη μητέρα του.

 Στα μέσα 
Την υποδύθηκε η Ρόμπιν Ράιτ στην ταινία του 2011 The Conspirator (Ο / Η συνωμότης, στην Ελλάδα έκανε πρεμιέρα στις 16 Σεπτεμβρίου 2011 στο Φεστιβάλ Κινηματογράφου Αθήνας και στις 8 Δεκεμβρίου 2011 στις αίθουσες, με τον τίτλο Ύποπτη συνωμοσίας), την οποία σκηνοθέτησε ο Ρόμπερτ Ρέντφορντ.

 Παραπομπές